PCC ผนึก “หัวเว่ย” ลุยพัฒนาระบบไฟฟ้า ต่อยอด “สมาร์ทกริด”
PCC ส่งบริษัทย่อย “พรีไซซ ซิสเท็ม แอนด์ โปรเจ็ค” เซ็น MOU ร่วมมือกับ “หัวเว่ย เทคโนโลยี่ (ประเทศไทย)” เดินหน้าออกแบบและพัฒนาระบบไฟฟ้าภายในประเทศ ต่อยอดระบบโครงข่าย “สมาร์ทกริด”
PCC ผนึก “หัวเว่ย เทคโนโลยี่ (ประเทศไทย)” ลุยพัฒนาระบบไฟฟ้าภายในประเทศ ต่อยอดระบบโครงข่าย “สมาร์ทกริด”
7 ก.พ. 2566

นายกิตติ สัมฤทธิ์ ประธานเจ้าหน้าที่บริหาร บริษัท พรีไซซ คอร์ปอเรชั่น จำกัด (มหาชน) หรือ PCC ระบุว่า บริษัท พรีไซซ ซิสเท็ม แอนด์ โปรเจ็ค จำกัด ซึ่งเป็นบริษัทย่อยที่บริษัทฯ ถือหุ้นร้อยละ 99.96 ได้ลงนามบันทึกข้อตกลงความร่วมมือ (MOU) กับบริษัท หัวเว่ย เทคโนโลยี่ (ประเทศไทย) จำกัด เมื่อวันที่ 7 กุมภาพันธ์ 2566 เพื่อความร่วมมือกันในการออกแบบและพัฒนาระบบไฟฟ้าภายในประเทศ อาทิเช่น ระบบส่งและจำหน่ายไฟฟ้าอัจริยะ ระบบสถานีไฟฟ้าอัจริยะ รวมถึงนวัตกรรมสำหรับระบบจำหน่ายไฟฟ้าทางด้านแรงดันต่ำ เพื่อทำให้ระบบไฟฟ้ามีความมั่นคงและมีประสิทธิภาพสูงสุด
สำหรับความร่วมมือทางธุรกิจในครั้งนี้ถือเป็นการผนึกความแข็งแกร่งของทั้งสองกลุ่มบริษัท โดยบริษัท พรีไซซ ซิสเท็ม แอนด์ โปรเจ็ค จำกัด มีความชำนาญด้านธุรกิจพลังงานไฟฟ้าแบบครบวงจร อาทิ การออกแบบและก่อสร้างโครงสร้างพื้นฐานด้านระบบไฟฟ้าที่ครอบคลุมตั้งแต่โรงไฟฟ้า สถานีไฟฟ้า ระบบส่งและจำหน่ายไฟฟ้า ในขณะที่ บริษัท หัวเว่ย ที่เป็นผู้นำระดับโลก มีความชำนาญทางด้านเทคโนโลยีและโครงสร้างพื้นฐานของระบบสื่อสาร ดังนั้น ความร่วมมือดังกล่าวจะเพิ่มศักยภาพในการดำเนินธุรกิจในการให้บริการด้านพลังงานไฟฟ้า ซึ่งสอดคล้องกับแผนแม่บทการพัฒนาระบบโครงข่ายสมาร์ทกริดของประเทศไทย